**ΠΡΟΤΕΙΝΟΜΕΝΟ ΘΕΜΑ ΠΑΝΕΛΛΗΝΙΩΝ ΕΞΕΤΑΣΕΩΝ**

**«ΦΙΛΟ..ΛΟΓΙΚΟ» ΦΡΟΝΤΙΣΤΗΡΙΟ**

**ΑΡΕΤΗ Ν. ΣΟΛΔΑΤΟΥ**

**ΗΜΕΡΗΣΙΩΝ ΕΝΙΑΙΩΝ ΛΥΚΕΙΩΝ**

**ΕΞΕΤΑΖΟΜΕΝΟ ΜΑΘΗΜΑ:**

**ΝΕΟΕΛΛΗΝΙΚΗ ΓΛΩΣΣΑ ΚΑΙ ΛΟΓΟΤΕΧΝΙΑ**

**ΚΕΙΜΕΝΟ Ι**

Η Ελλάδα έχει μια διπλή σημασία: είναι ταυτόχρονα μια ιδέα και μια ιστορική πραγματικότητα. Κατά πόσο η ιστορική πραγματικότητα μετέχει της ιδέας; Κατά πόσο αυτή η **συμμετοχή** συντελέστηκε στην Αρχαιότητα και στον Μεσαίωνα και πραγματοποιείται στην εποχή μας; Κατά πόσο θα συντελεστεί στο μέλλον; Νομίζω ότι από ιστορική άποψη η συμμετοχή της σημερινής Ελλάδας σ΄ αυτήν την ιδέα είναι αρκετά σημαντική, ώστε η συμβολή της να γίνει δεκτή με τις τιμές που της αξίζουν σε κάθε κέντρο του ευρωπαϊκού χώρου.

Το πνεύμα της κλασικής Ελλάδας δεν ανήκει μόνο στην Ελλάδα, ανήκει σ΄ ολόκληρη την Ευρώπη και σε όλες τις ηπείρους, όπου απλώνεται η επιρροή του. Αναμφίβολα, το πνεύμα αυτό φανερώθηκε από μερικές ελληνικές μεγαλοφυΐες που το επεξεργάστηκαν, αλλά διασκορπίστηκε σιγά-σιγά σ΄ όλη την Δύση, όπου, παρ΄ όλες τις διακυμάνσεις, στερεώθηκε για να γίνει **κοινή** συνείδηση. Και είναι πια από τότε τόσο βαθιά ριζωμένο, ώστε πολλοί από μας ξεχνούν ότι το πνεύμα αυτό υπήρξε από την αρχή, ότι διαμορφώθηκε από την σκέψη ορισμένων ανθρώπων, σε μιαν ορισμένη στιγμή και σ΄ έναν ορισμένο χώρο, κι ακόμα ότι το μεγαλύτερο μέρος του τωρινού ανθρώπινου γένους δεν το έχει **υιοθετήσει.**

Η **ιδεατή** Ελλάδα συγκεντρώνει μέσα της την έννοια του ελεύθερου ανθρώπου, της ελεύθερης έκφρασης των σκέψεων και των αισθημάτων, το σεβασμό της ανθρωπότητας στο πρόσωπο του κάθε ανθρώπου, την αρχή της κοινωνικής ελευθερίας και της δημοκρατίας στη λειτουργία των ανθρώπινων κοινωνιών. Σ΄ αυτήν την σύλληψη του εσωτερικού κόσμου, με επίκεντρο το άτομο, εδρεύει η ουσία της Ελλάδας σαν ιδέα.

[…] Όλοι οι λαοί πεθαίνουν, όταν οι ίδιοι ξεχνούν την ύπαρξή τους. Οι Έλληνες δεν πέθαναν ποτέ. Απομονωμένοι φυλετικά και περιτριγυρισμένοι από **πολυάριθμους** εχθρούς, δεν πέθαναν, γιατί είχαν μέσα τους μεγάλες ιδέες: όλες τις αξίες του ουμανισμού. Για να διατηρήσουν αυτές τις μεγάλες ιδέες, αρνήθηκαν να πεθάνουν και δεν πέθαναν.

**Κωνσταντίνος Τσάτσος (Διασκευασμένο απόσπασμα)**

**ΚΕΙΜΕΝΟ ΙΙ**

«Ο Διγενής από πατέρα Έλληνα και μάνα Ανατολίτισσα, είναι, το νιώθεις, ο συμβολικός ήρωας της ράτσας. Νέο χαρμάνι. Και δεν μπορούμε να πούμε πως είμαστε παλιά, γερασμένη ράτσα. Είμαστε καινούργια, βράζουν ακόμα τα αίματα, μούστος ακαταστάλακτος.

Κοιτάζω τους εμπόρους, τους χωριάτες, τους νοικοκυραίους και τις γυναίκες τους, τα φερσίματά τους, πως δρουν κι αντιδρούν, και μάχουμαι να ξεχωρίσω τα δυο μεγάλα ρέματα που αποτελούν τη διγενή ψυχή του Νεοέλληνα.

Αραδιάζω στο νου μου τις κύριες ιδιότητες του αρχαίου προγόνου: Αγάπη της ζωής, ήρεμο αντίκρισμα του θανάτου, καλλιέργεια του κορμιού, αρμονία νου και σάρκας, αγάπη της λευτεριάς, χαρούμενο ρίζωμα της γης, χωρίς λαχτάρες άλλου προγόνου, του Βυζαντινού και Ανατολίτη: Θεοκρατία, φεουδαρχία, αηδία της ζωής, ματαιότητα, απαισιοδοξία, μυστικισμός. Περιφρονεί της γης και θέλει να φύγει λαχταρώντας καλύτερο, αιωνιότερο κόσμο.

Τι πήρε από τον πατέρα του, τι από την μάνα του ο διγενής Νεοέλληνας; Ψάχνουμε να βρούμε τη νέα ψυχή μας στα δημοτικά τραγούδια, στους χορούς, στα κεντήματα, στη μουσική, στην αρχιτεκτονική του ελληνικού σπιτιού, στις συνήθειες, στις γιορτές, στις παροιμίες, στις προλήψεις, στη γλώσσα μας, και βλέπουμε τα δυο ρέματα, το ντόπιο το ελληνικό και το ανατολίτικο, πότε να τρέχουν παράλληλα, χωρίς να σμίγουν, πότε να σμίγουν και να παλεύουν λυσσασμένα, και σπάνια ακόμα να έχουν φτάσει σε οργανικήν ένωση.

Ο Νεοέλληνας αγαπάει τη ζωή, αγαπάει την πατρίδα και συνάμα είναι παθολογικά ατομικιστής, κολακεύει σαν βυζαντινός τον ανώτερο, τυρρανεί σαν αγάς τον κατώτερο, και συνάμα μπορεί να σκοτωθεί για το φιλότιμο. Είναι έξυπνος κι άβαθος, χωρίς μεταφυσική αγωνία, και συνάμα, όταν αρχίσει να τραγουδάει, μια πίκρα παγκόσμια πετιέται από τ΄ ανατολικά σωθικά του, σπάζει την κρούστα της ελληνικής λογικής κι ανεβαίνει από τα σπλάχνα του, όλο μυστήριο και σκοτάδι, η Ανατολή».

**Ν. Καζαντζάκης**

**ΘΕΜΑ Α**

Να γράψετε την περίληψη του **Κειμένου Ι** που σας δόθηκε, χωρίς δικά σας σχόλια σε 70-90 λέξεις.

**Μονάδες 15**

**ΘΕΜΑ Β**

**Ερώτημα 1ο**

Να δηλώσετε αν το περιεχόμενο των προτάσεων είναι σωστό ή λανθασμένο με βάση το νόημα του **Κειμένου Ι.**

|  |  |  |
| --- | --- | --- |
|  | **Σ** | **Λ** |
| **1.** Η συμβολή της Ελλάδας στον παγκόσμιο πολιτισμό γίνεται δεκτή με τις τιμές που της αξίζουν σε κάθε κέντρο του ευρωπαϊκού χώρου. |  |  |
| **2.** Το πνεύμα της Ελλάδας ανήκει σε μερικές ελληνικές μεγαλοφυΐες που το επεξεργάστηκαν. |  |  |
| **3.** Το μεγαλύτερο μέρος του τωρινού ανθρώπινου γένους ζει σύμφωνα με το ιδανικό της κλασσικής Ελλάδας. |  |  |
| **4.** Η ουσία της Ελλάδας σαν ιδέα, συγκεντρώνει την αρχή της κοινωνικής ελευθερίας και της δημοκρατίας στη λειτουργία των ανθρώπινων κοινωνιών. |  |  |
| **5.**  Οι Έλληνες πέθαναν γιατί απομονώθηκαν φυλετικά. |  |  |

**Μονάδες 15**

**Ερώτημα 2ο**

**1)** *«Όλοι οι λαοί πεθαίνουν, όταν οι ίδιοι ξεχνούν την ύπαρξή τους.»* Να σχολιάσετε την παραπάνω άποψη του συγγραφέα στο **Κείμενο Ι** σε μια παράγραφο 60-80 λέξεων  **Μονάδες 10**

**2)** Να εντοπίσετε τα δομικά μέρη της πρώτης παραγράφου *«Η Ελλάδα έχει… του ευρωπαϊκού χώρου»* του **Κειμένου Ι.**

**Μονάδες 5**

**3) συμμετοχή, κοινή, υιοθετήσει, ιδεατή, πολυάριθμους**

Να γραφεί από μια αντώνυμη λέξη για κάθε μια από τις παραπάνω λέξεις του **Κειμένου Ι.**

**Μονάδες 5**

**Ερώτημα 3ο**

1) *«Η ιδεατή Ελλάδα συγκεντρώνει μέσα της την έννοια του ελεύθερου ανθρώπου, της ελεύθερης έκφρασης των σκέψεων και των αισθημάτων, το σεβασμό της ανθρωπότητας στο πρόσωπο του κάθε ανθρώπου, την αρχή της κοινωνικής ελευθερίας και της δημοκρατίας στη λειτουργία των ανθρώπινων κοινωνιών.»* ( **Κείμενο Ι.).** Να αιτιολογήσετε τη χρήση της σύνταξης που επιλέγει ο συγγραφέας (ενεργητική- παθητική) **Μονάδες 2** και να την μετατρέψετε στο αντίθετο είδος. **Μονάδες 3**

**ΘΕΜΑ Γ**

Να εντοπίσετε στο **Κείμενο ΙΙ** πέντε περιπτώσεις συνυποδηλωτικής χρήσης της γλώσσας και να αιτιολογήσετε τη λειτουργία τους συνολικά για το ύφος του κειμένου.

**Μονάδες 15**

**ΘΕΜΑ Δ**

Σε μια ομιλία που θα εκφωνήσετε στο πολιτιστικό κέντρο του δήμου σας να παρουσιάσετε σύντομα τη σχέση που έχουν οι νέοι με το ιστορικό παρελθόν και την παράδοση του τόπου τους . Ποια είναι τα οφέλη που προκύπτουν από την υγιή σχέση ενός ατόμου με την παράδοσή του και πώς μπορεί το σχολείο να βοηθήσει τους νέους να προσεγγίσουν την πολιτιστική τους κληρονομιά; ( 300-400 λέξεις)

**Μονάδες 30**

**ΚΑΛΗ ΕΠΙΤΥΧΙΑ!!!!**